У Вікіпедыі ёсць артыкулы пра іншых асоб з прозвішчам Кандратовіч.

**Уладзіслаў Сырако́мля**, сапраўднае імя **Людвік Францішак Уладзіслаў Аляксандравіч Кандрато́віч** (29 верасня 1823, фальв. Смольгаў, Бабруйскі павет, Мінская губерня, цяпер в. Смольгава, Любанскі раён, Мінская вобласць — 15 верасня 1862, Вільня; Крыптанімы: *N.N.*, *K.*, *Ldwk Kndrtcz*) — беларускі i польскі паэт-гуманіст, публіцыст, крытык, перакладчык, этнограф.

Біяграфія
---------

Смольгаў, месца нараджэння Л. Кандратовіча. Літаграфія з мал. Н. Орды
Прадстаўнік шляхецкага роду Кандратовічаў гербу «Сыракомля», назву якога потым узяў за псеўданім. Нарадзіўся ў фальварку Смольгаў Бабруйскага павета Мінскай губерні, у сям’і Аляксандра Каятана Кандратовіча i Вікторыі Златкоўскай, якія паходзілі з паланізаванай беларускай шляхты. Дзяцінства прайшло ў вандроўках па арандаваных бацькам фальварках Смолічы, Яськавічы, Кудзінавічы, Мархачоўшчына на Міншчыне. Пачатковую адукацыю атрымаў дома.

У 1833 пачаў вучобу ў Нясвіжскай дамініканскай школе. Калі праз 3 гады яе зачынілі, перавёўся ў дамініканскую школу ў Навагрудку, якую скончыў у 1837 годзе.

Дапамагаў бацькам па гаспадарцы i пачаў пісаць вершы. У 1840—1844 гадах працаваў у канцылярыі кіраўніцтва радзівілаўскімі маёнткамі. Тут ён атрымаў магчымасць знаёміцца з класічнай літаратурай, перыёдыкай, архівам Радзівілаў, з мясцовымі эрудытамі — выпускнікамі Віленскага ўніверсітэта, карыстацца ix кнігазборамі, наведваць літаратурныя вечарыны. Апрача таго, ён занатоўваў у дзённіку мясцовыя паданні, апавяданні пра мінулае Нясвіжа i яго саноўных гаспадароў, якія *«свае імёны то золатам, то крывёю запісалі ў памяць народа»*. Усё гэта дапамагло яму сфарміраваць сваё светаразуменне i стаўленне да гістарычных падзей i рэчаіснасці.

У 1844 годзе ажаніўся з 16-гадовай Паўлінай Мітрашэўскай, а пасля вяселля звольніўся ca службы i стаў арандаваць фальварак Залучча ў Навагрудскім павеце (цяпер у Стаўбцоўскі раён). Тут цалкам раскрыўся яго паэтычны талент.

У 1852 годзе ў Сыракомлі на працягу тыдня раптоўна памерлі тры малалетнія дачкі, i ён не меў *«сілы праз свае горкія ўспаміны жыць далей у вёсцы, у мясціне, дзе калісьці жыццё працякала больш шчасліва»*. У верасні 1852 года пераехаў у Вільню, бліжэй да выдавецтваў. Друкаваўся ў газеце «Kurier Wileński» («Виленский вестник»), дзе таксама рэдагаваў аддзел віленскай хронікі. У красавіку 1853 года арандаваць фальварак Барэйкаўшчына, што размяшчаўся паміж Вільняй i Ашмянамі. Пражыў ён тут амаль 10 гадоў, але роднай гэта арандаваная сядзіба так i не стала:

|  |  |  |
| --- | --- | --- |
| "| 
Тут не мае ні дом, ні глеба,
Што родзіць хлеба небагата.
Мае тут толькі сонеч неба,
Якая ўзносіцца над хатай. | "|

Паэт шмат падарожнічаў па Беларусі, Літве i Польшчы.

У гэты ж час адбыліся падзеі, якія прынеслі яму адначасова i радасць, i буйныя непрыемнасці, непаразуменне знаёмых i сяброў: ён закахаўся ў актрысу Гелену Маеўскую, якая пасля сустрэчы з ім пакінула свайго мужа, этнографа i гісторыка А. Кіркора, i выехала за мяжу. Калі Маеўская выступала ў Познані, Сыракомля ездзіў на сустрэчу з ёй. У час спектакля актрыса, каб болей пабыць з каханым, наўмысна параніла сябе кінжалам. Весткі аб гэтым «грахоўным» каханні выклікалі ханжаскае незадавальненне шырокіх колаў грамадскасці. Каб апраўдацца, Сыракомля напісаў паэму *«Стэла Фарнарына»*, у якой апавядалася пра каханне Рафаэля да дачкі лекара Стэлы, каханне, якое натхніла мастака на стварэнне «Сіксцінскай мадонны». Паэму сустрэлі варожа, шляхта забараняла сваім дочкам не толькі чытаць яе, але нават браць у рукі.

У Познань Сыракомля ездзіў не толькі з-за каханай. Ён наладжваў сувязі з патрыятычнымі коламі Прусіі i Аўстрыі, абмяркоўваў магчымасць сумесных дзеянняў. Пасля гэтых паездак за У. Сыракомлям быў устаноўлены сакрэтны нагляд.

Дом, у якім памёр Уладзіслаў Сыракомля. Н. Орда, 1875
У красавіку 1861 выступіў на патрыятычнай маніфестацыі ў Коўне з вершамі. Выехаў з чужым пашпартам у Варшаву, а на зваротным шляху быў арыштаваны і зняволены ў віленскай турме. Знаходзіўся пад арыштам каля месяца. Сябры хутка дамагліся вызвалення Сыракомлі як хворага на сухоты. Вызвалены пад нагляд паліцыі.

У гэты час дом Сыракомлі часта наведвала пачынаючая паэтэса Зоф’я Манькоўская, якая даводзілася яму пляменніцай яго швагра. У 1862 годзе паэт падараваў ёй аўтограф верша «Да панны Зоф’і Манькоўскай», чым благаславіў яе «спяваць пасля яго на сіратлівай Літве».

Магіла Уладзіслава Сыракомлі. Ігнацы Хелміцкі. 1869
Магіла Уладзіслава Сыракомлі на могілках Росы ў Вільні. Побач злева — магіла жонкі, Паўліны Кандратовіч.
Сілы паэта былі падарваны. Памёр у час следства. Пахаваны на віленскіх могілках Роса.

Творчасць
---------

У адным з першых сваіх вершаваных пасланняў знаёмай ён намаляваў карціну цяжкага, гаротнага становішча селяніна, падкрэсліваў яго душэўную прыгажосць i дабрыню:

|  |  |  |
| --- | --- | --- |
| "| 
З палацаў, пыхлівых адвечна,
Красуня, сыдзі ў маю хатку,
Але прыхапі ўсё ж манаткі,
Бо тут напаткаеш галечу.
Святая усюды пустота,
Ды нават не думай аб хлебе,
Бо верны каханак мо лепей
Карміць цябе будзе пяшчотай. | "|

Цалкам яго паэтычны талент раскрыўся ў Залуччы. Дэбютаваў вершаванай гутаркай *«Паштальён»*, напісанай паводле пачутай у Міры гісторыі («народнай гутаркі») і надрукаванай у віленскім часопісе «Athenaeum» («Атэнэум», 1844, т. 6). Гутарка была перакладзена ў скарочаным варыянце Л. Трэфалевым, стала папулярнай рускай народнай песняй (*«Калі я на пошце служыў ямшчыком…»*). У «Athenaeum» друкаваліся i іншыя яго вершы i празаічныя творы. Яны пачалі выдавацца i асобнымі зборнікамі, хадзілі ў рукапісах, завучваліся на памяць. Ужо ў падзагалоўку «Паштальёна» — «народная гутарка» — вызначыўся асноўны жанр яго паэтычных твораў, героем якіх звычайна быў беларускі селянін або шляхціц. Паэт падкрэсліваў адзінства сваёй творчасці з народам, яго інтарэсамі i спадзяваннямі. Ён пісаў, *«Не я пяю, а люд божы…»* У гэты час убачылі свет яго гутаркі «Хадыка», «Высакародны Ян Дэмбарог», шэраг вершаў. Паэт Кандратовіч, які ўзяў сабе псеўданім Уладзіслаў Сыракомля (ад радавога герба), займаўся таксама i перакладамі з латыні, публіцыстыкай, пісаў «Гісторыю літаратуры ў Польшчы».

Творчасць Сыракомлі адметная палымяным патрыятызмам, глыбокім веданнем гісторыі Бацькаўшчыны, характару, звычаяў, асаблівасцей нацыянальнай псіхалогіі беларусаў. У сваіх творах ён апяваў хараство наднёманскіх краявідаў, падкрэсліваючы, што яны даражэйшыя за славутыя замежныя. Яго вабілі i гістарычныя падзеі, што сведчылі пра патрыятызм продкаў, пра ix імкненне да свабоды i шчасця, гатоўнасць ахвяраваць сабой дзеля вызвалення Айчыны. Гэты матыў прагучаў у яго творах *«Соф’я, княжна Слуцкая»*, *«Марцін Студзенскі»*. Гораду Нясвіжу i яго былым уладарам паэт прысвяціў 6 санетаў, якія аб’яднаў у цыкле *«Успаміны пра Нясвіж»* (1844). У адным з ix пад назвай *«Труны Радзівілаў у езуіцкім касцёле»* гаварылася:

|  |  |  |
| --- | --- | --- |
| "| 
Былі й яны людзі — тут блюзіць не буду,
Ды што, каб яны раптам з трун паўставалі,
Зноў падалі б ніц каля ix з перапуду?
Яны ж бы на вас i зірнуць не жадалі...(пераклад Кастуся Цвіркі) | "|

У 1856 годзе Сыракомля зноў вярнуўся да гэтай тэмы. У вершы *«Ілюмінацыя»* ён расказаў пра гісторыю, пачутую ад старой гараджанкі: калі адна з жыхарак Нясвіжа, у якой захварэў на воспу сын, адмовілася ў дзень імянін Радзівіла выставіць палаючую паходню, панскі служка павыбіваў у яе хаце вокны, выгнаў гаспадыню на вуліцу i прымусіў яе выконваць загад:

|  |  |  |
| --- | --- | --- |
| "| 
Там венгерскае п'юць,
забаўляюцца госці
У раскошы, у багацці,
А тут пале святло
i па сыне галосіць
Змізарнелая маці.
(пераклад Яўгеніі Пфляўмбаўм) | "|

Выказваючы спачуванне i сімпатыю да беднага люду, прапаведуючы дабро i гуманізм, паэт параўноўваў сябе з вясковым лірнікам, які *«ў дарагой старонцы будзе граць людзям»*. Ён лічыў неабходным дапамагчы народу ўсвядоміць, што ён сам гаспадар на сваёй зямлі. Адзін з яго герояў-сялян гаварыў: *«Я край мой кармлю адвеку i маю права звацца чалавекам»*. Паводле Сыракомлі, вялікую ролю ў выхаванні самасвядомасці i годнасці нацыі павінна адыграць гістарычнае асветніцтва. Таму шэраг яго празаічных i навуковых твораў прысвечаны менавіта праблемам гісторыі, этнаграфіі i мовы беларусаў. Сярод ix *«Вандроўкі па маіх былых ваколіцах»* (1853), *«Кароткае даследаванне мовы i характеру паэзіі русінаў Мінскай правінцыі»* (1856), *«Мінск»* (1857), *«Нёман ад вытокаў да вусця»* (1861), нататкі аб мінулым Нясвіжа для кнігі М. Балінскага *«Старажытная Польшча»*, шматлікія артыкулы ў перыядычным друку. Характэрнай рысай творчасці Сыракомлі быў i своеасаблівы рамантызм — без узрыўных вулканічных пачуццяў i ўзлётаў, такі, які *«моцна трымаўся зямлі»*. Шырока выкарыстоўваў паэт сюжэты i вобразы беларускага фальклору. Асабліва моцна захапіў яго лірызм беларускіх народных песень, уплыў якіх адчуваецца ў вершах *«Крук»*, *«Груган»*, *«Жніўная песня»*, *«Доля»* i інш. У апошнім з ix Сыракомля з горыччу i надзеяй пісаў:

|  |  |  |
| --- | --- | --- |
| "| 
Дзе ты лепшая, дзе доля? 
Прыбудзь — хай пазнаем, 
Прымем хлебам, прымем соляй. 
Шчыра прывітаем.
(пераклад Янкі Купалы) | "|

З друку выйшлі 6 тамоў яго перакладаў паэтаў-лаціністаў XVI—XVIII стст. некалькі зборнікаў паэм-гутарак, *«Гісторыя літаратуры ў Польшчы…»* (т. 1—2, 1850—1852), паэма *«Маргер»* (1855). У тэатры была пастаўлена яго п'еса *«Хатка ў лесе»*.

Перакладаў на польскую мову творы разнастайных рускіх, французскіх, украінскіх, нямецкіх і лацінскіх паэтаў. Сярод найбольш значных працаў — пераклады твораў Гётэ, Гейнэ, Лермантава, Шаўчэнкі, Някрасава, Беранжэ і іншых. Творы У. Сыракомлі лічацца аднымі з найлепшых перакладаў паэзіі ў гісторыі польскай мовы.

Пісаў найчасцей на польскай мове. У большасці сваіх твораў адлюстроўваў жыццё ў Беларусі, яе гісторыю. Аўтар апрацовак беларускіх народных казак. З беларускамоўных твораў Сыракомлі захаваўся верш «Добрыя весці» (1848, 1861), прысвечаны рэвалюцыйным падзеям у Еўропе. Таксама паэту часта прыпісваецца напісаная па-беларуску лірычная мініяцюра «Ужо птушкі пяюць усюды», хаця газета «Kurjer Litewski», дзве верш упершыню з’явіўся пад іменем Сыракомлі, праз некалькі дзён надрукавала абвяржэнне, паводле якога аўтарам быў Чэслаў Янкоўскі.

Памяць
------

Музей-бібліятэка Уладзіслава Сыракомлі ў Барэйкаўшчыне
Памятная шыльда на доме, у якім памёр Уладзіслаў Сыракомля
Памяці Сыракомлі прысвяцілі свае вершы Я. Лучына, А. Плуг, Я. Купала. Яго вобраз выведзены ў аповесці А. Мальдзіса «Восень пасярод вясны» (1984). У Барэйкаўшчыне створаны музей-бібліятэка Сыракомлі, яго імем названа вуліца ў Нясвіжы і Мінску. У Варшаве у гонар паэта названыя адразу дзве вуліцы: вуліца Людвіка Кандратовіча і вуліца Уладзіслава Сыракомлі.

У 1993 годзе быў адкрыты бюст Сыракомлі ў Старым парку Нясвіжа.

У Вільні на доме, у якім памёр паэт (вул. Барбары Радзівіл, 3), змешчана памятная шыльда.

Творы
-----

* Przekłady poetów polsko-łacińskich epoki zygmuntowskiej
* Gawędy i rymy ulotne (1853)
* Urodzony Jan Dęboróg
* Poezje ostatniej godziny
* Wyzwolenie włościan
* Margier. Poemat z dziejów Litwy (1855)
* Margier Konstantego Gorskiego
* Wielki Czwartek (1856)
* Janko Cmentarnik (1857)
* Kasper Kaliński (1858)
* Chatka w lesie (1855—1856)
* Hrabia na Wątorach (1856)
* Możnowładcy i sierota (1859)
* Wiejscy politycy (1858)
* Wojnarowski
* Podróż swojaka po swojszczyźnie
* Dzieje literatury w Polsce

Беларускія пераклады
--------------------

* Выбраныя творы. Мн. 1966.
* Вандроўкі па маіх былых ваколіцах: Успаміны, даследаванні гісторыі і звычаяў. Мн. 1992.
* Добрыя весці: Паэзія, проза, крытыка. Мн. 1993.
* Выбраныя творы. — Мн .: Беларуская навука, 2011. — 580 с. — (Беларускі кнігазбор ; Серыя 1. Мастацкая літаратура). — 2 000 экз. — ISBN 978-985-08-1260-5.

Галерэя
-------

* Мастак M. Fajans, каля 1851—1863Мастак M. Fajans, каля 1851—1863
* У маладосці, здымак XIX ст.У маладосці, здымак XIX ст.
* Людвік Кандратовіч. Абдон Корзан, 1860Людвік Кандратовіч. Абдон Корзан, 1860
*

Зноскі
------

1. 1 2  *Быков П. В.* Сырокомля, Владислав // *Энциклопедический словарь* — СПб.: Брокгауз — Ефрон, 1901. — Т. XXXII. — С. 210–212.<a href='https://wikidata.org/wiki/Track:Q4100955'></a><a href='https://wikidata.org/wiki/Track:Q23892970'></a><a href='https://wikidata.org/wiki/Track:Q602358'></a><a href='https://wikidata.org/wiki/Track:Q19908137'></a><a href='https://wikidata.org/wiki/Track:Q20991674'></a>
2. ↑  Кондратович, Людвиг-Владислав // *Русский биографический словарь* — СПб.: 1903. — Т. 9. — С. 99–101.<a href='https://wikidata.org/wiki/Track:Q1960551'></a><a href='https://wikidata.org/wiki/Track:Q21175480'></a><a href='https://wikidata.org/wiki/Track:Q25866282'></a>
3. 1 2  Ludwik Kondratowicz. // *(unspecified title)* — Т. I. — С. 407–411.<a href='https://wikidata.org/wiki/Track:Q19125290'></a>
4. ↑  Інтэрнэт-энцыклапедыя Праверана 21 красавіка 2017.<a href='https://wikidata.org/wiki/Track:Q615699'></a>
5. ↑  Сырокомля Владислав // Большая советская энциклопедия: [в 30 т.] / под ред. А. М. Прохоров — 3-е изд. — М.: Советская энциклопедия, 1969. Праверана 28 верасня 2015.<a href='https://wikidata.org/wiki/Track:Q5061737'></a><a href='https://wikidata.org/wiki/Track:Q17378135'></a>
6. ↑   Праверана 30 жніўня 2022.
7. 1 2 3 4 5 6 7 8 9 10 11 12 13 14 15 16  Сыракомля Уладзіслаў // Мысліцелі і асветнікі Беларусі: Энцыкл. даведнік / Беларус. Энцыкл.; Гал. рэд. «Беларус. Энцыкл.»: Б. І. Сачанка (гал. рэд) і інш.; Маст. Э. Э. Жакевіч. — Мн.: БелЭн, 1995.
8. ↑  АСОБА І ТВОРЧАСЦЬ ЗОФ’І МАНЬКОЎСКАЙ (АДАМА М-СКАГА) У КАНТЭКСЦЕ БЕЛАРУСКАЙ ЛІТАРАТУРЫ
9. ↑  Тшашчкоўская Зоф'я Адамаўна // Мысліцелі і асветнікі Беларусі: Энцыкл. даведнік / Беларус. Энцыкл.; Гал. рэд. «Беларус. Энцыкл.»: Б. І. Сачанка (гал. рэд) і інш.; Маст. Э. Э. Жакевіч. — Мн.: БелЭн, 1995.
10. ↑  Антон Францішак Брыль. Аўтарства верша «Ужо птушкі пяюць ўсюды…»: Чэслаў Янкоўскі. // «Роднае слова» 1/2019.
11. ↑  *Варава, А.* Вандроўка па Сыракомлевых ваколіцах // *Planeta Belarus*. — 14.01.2019.
12. ↑  Лашкевіч К. Страчаная сталіца. Дапаможнік-гід па беларускай Вільні Архівавана 1 лютага 2017. TUT.BY, 6.08.2009.

Літаратура
----------

* Сыракомля Уладзіслаў // Мысліцелі і асветнікі Беларусі: Энцыкл. даведнік / Беларус. Энцыкл.; Гал. рэд. «Беларус. Энцыкл.»: Б. І. Сачанка (гал. рэд) і інш.; Маст. Э. Э. Жакевіч. — Мн.: БелЭн, 1995.
* Цвірка К. Слова пра Сыракомлю. Мн. 1975.
* Мархель У. Лірнік вясковы. Мн. 1983.
* Мархель У. Вяшчун славы і волі: Уладзіслаў Сыракомля. — Мн. 1989.
* Беларускія пісьменнікі: Біябібліяграфічны слоўнік. У 6 т. / пад рэд. А. І. Мальдзіса. Мн.: БелЭн, 1992—1995. Т. 5.
* ЭГБ у 6 т. Т. 6. Кн. ІІ. Мн.: БелЭн, 2003.
* Рэпрэсаваныя літаратары, навукоўцы, работнікі асветы, грамадскія і культурныя дзеячы Беларусі. Энцыклапедычны даведнік у 10 тамах (15 кнігах). Т. 2 / Укладальнік Л. У. Маракоў. — Смаленск, 2003.
* Уладзіслаў Сыракомля: Матэрыялы Міжнароднай навуковай канферэнцыі, прысвечанай 180-годдзю з дня нараджэння польскага і беларускага паэта і этнографа, Мінск-Любань, 29-30 верас. 2003 г. Рэдкал.: А. Мальдзіс і інш. — Мінск: «Беларускі кнігазбор», 2004. — 160 с.
* Луцкевіч Антон. Падсьведамае і сьведамае ў 'душы беларускай' Сыракомлі // Студэнская думка. 1925. № 1. С. 12-15. // на pawet.net
* Луцкевіч Антон. Аб беларускай душы Сыракомлі // Наша слова.pdf № 5 (57), 1 лютага 2023. // на pawet.net

Спасылкі
--------

|  |  |
| --- | --- |
| q: | Уладзіслаў Сыракомля ў Вікіцытатніку |
| s: | Уладзіслаў Сыракомля ў Вікікрыніцах |
| commons: | Уладзіслаў Сыракомля на Вікісховішчы |

* Песні польскіх часоў
* Дасье БелТА(недаступная спасылка)
* Ludwik Kondratowicz — некаторыя творы У. Сыракомлі


| ⛭Уладзіслаў Сыракомля |
| --- |
| Творы | 

|  |  |
| --- | --- |
| Вершы | 
* Паштальён (1844)
* Лялька (1851)
* Лірнік вясковы (1852)
* Груган (1854)
* Вызваленне сялян (1859)
* Народная песенька з ваколіц Вільні (1860)
* Добрыя весці (1848, 1861)

 |
| Паэмы | 
* Хадыка (1847)
* Канонік Перамышльскі (1852)
* Дабрародны Ян Дубарог (1853)
* Маргер (1854)
* Акраец хлеба (1854)
* Жменя пшаніцы (1856)
* Улас (1856)
* Старыя вароты (1856)
* Янка-магільнік (1856)

 |
| Кантаты | Францішак Асізскі (1857) |
| П’есы | Магнаты і сірата (1858) |
| Прыпісваецца | 
* Гутарка старога дзеда (1861)
* Гутарка двух суседаў (1861—1862)
* Ужо птушкі пяюць ўсюды… (1861)

 |

 |  |
| Пераклады | 
* Кабзар (1863)

 |
| На падставе | 
* Каток — скок на платок
* Калі я на пошце служыў ямшчыком (1868)
* Смерць Маргера (1876)
* Маргер (1927)

 |
| Асобы | 
* Паўліна Мітрашэўская
* Гелена Маеўская
* Адам Ганоры Кіркор
* Вінцэсь Каратынскі
* Вінцэнт Дунін-Марцінкевіч
* Язэп Крашэўскі
* Адам Плуг
* Станіслаў Манюшка
* Арцём Вярыга-Дарэўскі

 |
| Мясціны | 
* Смольгава
* Залучча
* Барэйкаўшчына

 |
| Памяць | 
* Вуліца Уладзіслава Сыракомлі (Мінск)
* Кандратовіча (станцыя метро)

 |

|  |  |
| --- | --- |
| ⚙️   Тэматычныя сайты | International Music Score Library Project · MusicBrainz |
| Слоўнікі і энцыклапедыі | Вялікая расійская (старая версія) · Вялікая расійская (навукова-адукацыйны партал) · Бракгаўза і Эфрона · Малы Бракгаўза і Эфрона · Рускі біяграфічны |
| Генеалогія і некрапалістыка | Find a Grave · IPSB: wladyslaw-syrokomla-wlasciwie-ludwik-kondratowicz · Sejm-Wielki.pl · Geni.com |
| 

| Нарматыўны кантроль |
| --- |
| BAV: ADV12236828 · BNE: XX5624417 · BNF: 12770735p · CiNii: DA11297499 · GND: 118758128 · ISNI: 0000 0001 1872 3870 · LCCN: n84049865 · LNB: 000173319 · NKC: jo2003168121, xx0277372 · NSK: 000118127 · NTA: 130669377 · NUKAT: n93090422 · LIBRIS: 67968 · SUDOC: 104567929 · VIAF: 3266409 |

 |